杨万里
次东坡先生用六一先生雪诗律令龟字二十韵旧
病身柴立手亦龟，不要人怜天得知。
一寒度夕抵度岁，恶风更将乾雨吹。
作祥只解谁饥腹，催老偏工欺短髭。
透屋旋生衾里铁，隔窗也送砚中澌。
搅衣起看端不恶，两耳已作冻菌危。
似明还暗静复响，索我黄绢挥乌丝。
误喜家贫屋骤富，不道天巧人能为。
忽思句来旅京国，瘦马断鞭包袖持。
红金何曾梦得见，茧生脚底粟生肌。
残杯冷炙自无分，不是不肯叩富儿。
独立西湖望东海，海神驾雪初来时。
眼花只怪失天地，风横并作翻帘帏。
飞来峰在水仙国，九里松无尘土姿。
只欠杖头聘欢伯，安得醉倒衣淋漓。
犹遭天子呼野客，催班声里趋丹墀。
如今四壁一破褐，雪花密密巾披披。
诗肩浑作远岭瘦，诗思浪与春江驰。
茅柴乞暖却得冷，聊复尔耳三两卮。
东坡逸足电雹去，天马肯放氂牛随。
君不见溧阳县里一老尉，一句曾饶韩退之。